โฆษกสำนักงานประกันสังคม แจงเหตุ พิจารณาจำนวนเงินโครงการ "ม.33 เรารักกัน" ไม่เท่าโครงการเราชนะ เพราะต้องการช่วยเหลือผู้ประกันตนมาตรา 33 ให้ทั่วถึงและครอบคลุมกว่า 9 ล้านคน
นายนันทชัย ปัญญาสุรฤทธิ์ ผู้ตรวจราชการกรม สำนักงานประกันสังคม ในฐานะโฆษกสำนักงานประกันสังคม กล่าวว่า โครงการ "ม.33 เรารักกัน" โดยผู้ประกันตนใน "ประกันสังคมมาตรา 33" ได้รับเงินจำนวน 4,000 บาท (แบ่งจ่ายสัปดาห์ละ 1,000 บาท) ซึ่งจำนวนเงินไม่เท่ากับโครงการเราชนะเป็นเพราะต้องการให้ความช่วยเหลือครอบคลุมผู้ประกันตนอย่างทั่วถึง จำนวนกว่า 9 ล้านคน ส่วนที่แตกต่างจากผู้ประกันตนมาตรา 39 เป็นเพราะผู้ประกันตนมาตรา 39 ออกจากมาตรา 33 ไปแล้ว และผู้ประกันตนมาตรา 40 เป็นผู้ประกอบอาชีพอิสระทั่วไป จึงเข้าสิทธิโครงการเราชนะได้         ทั้งนี้ ขอให้ผู้ประกันตนมาตรา 33 ที่มีเงินฝากในบัญชีไม่เกิน 500,000 บาท ลงทะเบียนเข้าร่วมโครงการระหว่างวันที่ 21 กุมภาพันธ์ - 7 มีนาคมนี้ จากนั้นธนาคารจะทำการตรวจสอบเงื่อนไขต่าง ๆ และวันที่ 15-21 มีนาคม จะเป็นขั้นตอนการยืนยันตัวตน นอกจากนี้จะมีช่วงเวลาให้ทบทวนสิทธิสำหรับผู้ที่ลงทะเบียนแล้วในวันที่ 15 -28 มีนาคม 2564